รวมพลปล่อยกู้2.29หมื่นล.ซีพีเอฟซื้อกิจการยักษ์ใหญ่
5 ธนาคารไทย ร่วมปล่อยกู้ให้กลุ่มซีพีเอฟร่วม 2.29 หมื่นล้านบาท ซื้อกิจการยักษ์ใหญ่ในจีน-เวียดนาม
11 เม.ย. 2555

5 ธนาคารไทย ร่วมปล่อยกู้ให้กลุ่มซีพีเอฟร่วม 2.29 หมื่นล้านบาท ซื้อกิจการยักษ์ใหญ่ในจีน-เวียดนาม
ธนาคารกรุงเทพร่วมกับธนาคารกรุงไทย ธนาคารซีไอเอ็มบี ไทย แบงก์เบอร์ฮาด ธนาคารธนชาต และธนาคารไอซีบีซี (ไทย) ร่วมลงนามในสัญญาสนับสนุนสินเชื่อ 740 ล้านเหรียญสหรัฐ หรือประมาณ 2.29 หมื่นล้านบาท ให้แก่บริษัท CPF Investment Limited (CPFI) ซึ่งเป็นบริษัทย่อยของบริษัท เจริญโภคภัณฑ์อาหาร (CPF) เพื่อใช้ในการเข้าซื้อหุ้นของ CP Pokphand Company Limited (CPP) ในจีน
โครงสร้างธุรกิจของ CPP แบ่งออกได้เป็น 2 กลุ่ม ได้แก่ ธุรกิจในจีน โดยมีธุรกิจอาหารสัตว์เป็นธุรกิจหลักและธุรกิจในเวียดนาม ซึ่งประกอบด้วย ธุรกิจเกษตรอุตสาหกรรมครบวงจร ซึ่งการเข้าซื้อหุ้น CPP ครั้งนี้ จะทำให้กลุ่ม CPF เป็นบริษัทจดทะเบียนที่ประกอบธุรกิจเกษตรอุตสาหกรรมที่ใหญ่ที่สุดในภูมิภาคเอเชียแปซิฟิก มีประเทศภายใต้การบริหารงานทั้งสิ้น 12 ประเทศ ครอบคลุมผู้บริโภค 3,000 ล้านคน
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ ในฐานะผู้จัดหาเงินกู้ร่วม กล่าวว่า ธนาคารมองเห็นว่า กลุ่ม CPF มีโอกาสทางธุรกิจที่มีโอกาสเติบโตมากจีนและเวียดนามต่างเป็นประเทศที่มีแนวโน้มการขยายตัวทางเศรษฐกิจอย่างแข็งแกร่ง ซึ่งจะเป็นผลให้ความต้องการด้านการบริโภคเพิ่มสูงขึ้น 
นายชาติศิริ กล่าวเพิ่มเติมว่า CPP เป็นผู้ผลิตอาหารสัตว์ที่ใหญ่เป็นอันดับ 2 ในจีน ด้วยส่วนแบ่งทางการตลาดถึง 4% และเครือข่ายการจัดจำหน่ายที่ครอบคลุมมากกว่า 28 มณฑลและเขตปกครองพิเศษในจีน นอกจากธุรกิจอาหารสัตว์ซึ่งคิดเป็น 95% ของธุรกิจทั้งหมดของบริษัทในจีนแล้ว CPP ยังจำหน่ายยาปฏิชีวนะต่างๆ สำหรับสัตว์และผลิตรถจักรยานยนต์อีกด้วย ขณะที่ในเวียดนาม CPP เป็นผู้นำตลาดในธุรกิจเกษตรอุตสาหกรรมครบวงจร เป็นผู้ผลิตธุรกิจอาหารสัตว์บกและสัตว์น้ำรายใหญ่ที่สุดในเวียดนาม เป็นบริษัทอันดับ 1 ในธุรกิจฟาร์มสุกร สัตว์ปีก และกุ้งเพื่อการพาณิชย์ ตลอดจนให้ความสำคัญกับธุรกิจการผลิตอาหาร ซึ่งกำลังเติบโตอย่างมากในเวียดนาม 
“ธนาคารมีความมั่นใจเป็นอย่างยิ่งในวิสัยทัศน์และศักยภาพของ CPF จึงมีความยินดีเป็นอย่างมากที่ได้สนับสนุนการเข้าซื้อกิจการ CPP” นายชาติศิริ กล่าว